[pic] | EURÓPAI BIZOTTSÁG |

Brüsszel, 2010.8.9.

COM(2010) 426 végleges

2010/0231 (NLE)

Javaslat:

A TANÁCS HATÁROZATA

az Európai Unió és a Svájci Államközösség között létrejövő, a Svájci Államszövetségnek a Cselekvő ifjúság programban és az egész életen át tartó tanulás terén megvalósuló cselekvési programban (2007-2013) való részvételére vonatkozó feltételekről szóló megállapodás megkötéséről

INDOKOLÁS

Az 1992. évi népszavazást követően, amely során elvetették Svájc részvételét az EGT-megállapodásban, Svájc továbbra is érdeklődött az oktatás, képzés és ifjúság terén az Európai Unióval való szorosabbra fűzött együttműködés iránt. Az Európai Közösség és Svájc között 1999. június 21-én létrejött hét megállapodáshoz csatolt, a további tárgyalásokról szóló együttes nyilatkozatban mindkét fél kijelentette, hogy az említett hét megállapodás aláírását követően a képzéssel és ifjúsággal kapcsolatos programokban való svájci részvételről szóló tárgyalások előkészítő munkáját fel kell gyorsítani.

Az együttműködés e területét valóban érintették is a kétoldalú tárgyalások következő fordulója alatt. Mivel az akkor, a 2000–2006-os időszakra hatályban lévő oktatási, képzési és ifjúsági programok (Socrates, Leonardo da Vinci és Fiatalok) jogalapja nem rendelkezett Svájc részvételének lehetőségéről, abban állapodtak meg, hogy a részvételi megállapodásról szóló tárgyalást az ezek helyébe lépő új programok elfogadása utánra halasztják.

Az Európai Parlament és a Tanács 2006. november 15-i határozatai a 2007 és 2013 közötti időszakra a Cselekvő ifjúság program létrehozásáról[1], illetve az egész életen át tartó tanulás terén cselekvési program létrehozásáról[2] rendelkeznek arról, hogy a programokban Svájc is részt vehet.

A Tanács 2008 februárjában felhatalmazást adott a két programban való svájci részvételről szóló tárgyalások megkezdésére egy olyan megállapodás megkötésének céljából, amely rögzíti a részvétel feltételeit. A tárgyalások 2009 augusztusában befejeződtek, és a Tanács 2010. január 25-én határozatot fogadott el a megállapodás aláírásának jóváhagyásáról és 2011-től kezdődően annak ideiglenes alkalmazásáról.

A 2010. február 15-én aláírt megállapodásban szereplő fő kérdések az alábbiak:

- A svájci résztvevők által benyújtott projektekre és kezdeményezésekre az ilyen programok tekintetében ugyanazon feltételek, szabályok és eljárások érvényesek, mint amelyeket a tagállamok esetében alkalmaznak, különösen a pályázatok és projektek benyújtására, értékelésére és kiválasztására, a nemzeti struktúráknak a programok végrehajtásában játszott szerepére, valamint a programokban való részvételük ellenőrzésével kapcsolatos tevékenységekre vonatkozóan.

- Svájc a megállapodás II. mellékletében meghatározott mértékű éves hozzájárulást fizet mindegyik programhoz.

- A pénzügyi ellenőrzés és auditálás kérdéseit illetően a III. melléklet értelmében Svájc betartja az európai uniós rendelkezéseket, beleértve az uniós szervek által, illetve a svájci hatóságok által végzett ellenőrzéseket is.

- A megállapodást a programok befejezéséig vagy addig az időpontig kell alkalmazni, amíg valamelyik fél nem értesíti a másik felet, hogy szándékában áll a megállapodás felmondása. A megállapodás automatikusan megújulhat, amennyiben a programok időtartama azok megváltozása nélkül meghosszabbodik.

- A megállapodás politikai kapcsolatban áll a személyek szabad mozgásáról szóló, 1999. június 21-én aláírt megállapodással, amennyiben az utóbbi megállapodás megszűnése a meghosszabbítást kizárja .

A Svájc európai uniós programokban való részvételéről szóló korábbi megállapodások aláírásakor elfogadott intézkedésekkel összhangban a Svájc érdeklődésére számot tartó ügyekben Svájc képviselőinek mint megfigyelőknek a programbizottságokban való részvétele kérdéskörét tanácsi nyilatkozat szabályozza.

A Bizottság ennélfogva a Tanácshoz határozatjavaslatot nyújt be az Európai Unió és a Svájci Államközösség között létrejövő, a Svájci Államszövetségnek a Cselekvő ifjúság programban és az egész életen át tartó tanulás terén megvalósuló cselekvési programban (2007-2013) való részvételére vonatkozó feltételekről szóló megállapodás megkötéséről.

A Tanácsot felkérik a következő határozatjavaslat elfogadására.

2010/0231 (NLE)

Javaslat:

A TANÁCS HATÁROZATA

az Európai Unió és a Svájci Államközösség között létrejövő, a Svájci Államszövetségnek a Cselekvő ifjúság programban és az egész életen át tartó tanulás terén megvalósuló cselekvési programban (2007-2013) való részvételére vonatkozó feltételekről szóló megállapodás megkötéséről

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre és különösen annak 165. cikkére (4) bekezdésére, 166. cikke (4) bekezdésére, összefüggésben 218. cikke (6) bekezdésének a) pontjával,

tekintettel az Európai Bizottság javaslatára,

tekintettel az Európai Parlament jóváhagyására[3],

mivel:

(1) A Bizottság az Európai Unió nevében tárgyalásokat folytatott egy olyan megállapodásról, amely lehetővé tenné, hogy a Svájci Államszövetség részt vehessen a Cselekvő ifjúság programban és az egész életen át tartó tanulás terén megvalósuló cselekvési programban (2007-2013), amelyeket a 2006. november 15-i 1719/2006/EK[4], illetve 1720/2006/EK európai parlamenti és tanácsi határozat[5] hozott létre.

(2) A megállapodást az Európai Unió nevében 2010. február 15-én írták alá, egy későbbi időpontban történő megkötés lehetőségének fenntartásával a …./…./2010 tanácsi határozattal[6] összhangban.

(3) A megállapodást meg kell kötni,

ELFOGADTA EZT A HATÁROZATOT:

1. cikk

Az Európai Unió és a Svájci Államközösség között létrejövő, a Svájci Államszövetségnek a Cselekvő ifjúság programban és az egész életen át tartó tanulás terén megvalósuló cselekvési programban (2007-2013) való részvételére vonatkozó feltételekről szóló megállapodás, valamint a Tanács nyilatkozata Svájc bizottságokban történő részvételéről az Európai Unió nevében jóváhagyásra kerül.

Az első albekezdésben szereplő szövegek e határozathoz csatoltan találhatók.

2. cikk

A megállapodás 3. és 5. cikkében előírt értesítéseket az Európai Unió nevében a Tanács elnöke küldi meg.

3. cikk

Ez a megállapodás összefüggésben áll az egyrészről az Európai Közösség és tagállamai, másrészről a Svájci Államszövetség között létrejött, a személyek szabad mozgásáról szóló 1999. június 21-i megállapodással, amely a 2002. április 4-i tanácsi határozattal került megkötésre.

Amennyiben az első bekezdésben említett megállapodások lejárnak, vagy felmondásra kerülnek, a 3. cikk értelmében ez a megállapodás nem hosszabbítható meg.

4. cikk

A megállapodás felmondása esetén a Bizottság felhatalmazást kap, hogy a megállapodás 3. cikkével összhangban rendezze Svájccal a felmondás következményeit.

5. cikk

Az e megállapodás 4. cikkében említett, a személyek szabad mozgásáról szóló megállapodás vegyes bizottságának határozataival kapcsolatos uniós álláspontot a Bizottság alakítja ki akkor, amikor a mellékletek módosításra kerülnek abból a célból, hogy igazodjanak a megállapodásban említett uniós jogi aktusokhoz. A vegyes bizottságnak az e határozat 4. cikkében említett minden más határozata tekintetében az Unió álláspontját a Bizottság alakítja ki, miután a Cselekvő ifjúság programot létrehozó európai parlamenti és tanácsi határozat 9. cikke (2) bekezdésében, illetve az egész életen át tartó tanulás terén megvalósuló cselekvési programot létrehozó európai parlamenti és tanácsi határozat 10. cikke (2) bekezdésében említett eljárás szerint konzultált a Cselekvő ifjúság program és az egész életen át tartó tanulás terén megvalósuló cselekvési program bizottságaival.

6. cikk

Ezt a határozatot az Európai Unió Hivatalos Lapjában ki kell hirdetni.

Kelt Brüsszelben, […]-án/-én

a Tanács részéről

az elnök

[1] Az Európai Parlament és a Tanács 1719/2006/EK határozata (2006. november 15.) a 2007 és 2013 közötti időszakra a Cselekvő ifjúság program létrehozásáról, HL L 327., 2006.11.24., 30. o.

[2] Az Európai Parlament és a Tanács 1720/2006/EK határozata (2006. november 15.) az egész életen át tartó tanulás terén egy cselekvési program létrehozásáról, HL L 327., 2006.11.24., 45. o.

[3] HL C […]., […]., […]. o.

[4] HL L 327., 2006.11.24., 30. o.

[5] HL L 327., 2006.11.24., 45. o.

[6] HL L …, …, … o.